Hann var fæddur 22. maí 1919 og dáinn 16. maí 2009 . Snorri Páll varð stúdent úr stærðfræðideild Menntaskólans á Akureyri árið 1940 og lauk kandídatsprófi í læknisfræði 1949 . Viðurkenndur sérfræðingur í lyflækningum með sérstöku tilliti til hjartasjúkdóma 1955 . Á uppvaxtarárum sínum á Breiðabólstað í Hörgslandshreppi í Vestur-Skaftafellssýslu stund-aði hann veiðar af ýmsu tagi og aflaði meðal annars fóðurs fyrir refi , sem faðir hans , Snorri Halldórsson héraðslæknir , ræktaði . Snorri eldri var einnig áhugamaður um ræktun nytjajurta og því vaknaði snemma áhugi Snorra Páls fyrir mann - eldismálum . Í skóla nyrðra var hann frækinn í íþróttum , enda hraustur og fylginn sér og hlaut hann þar auknefnið Snorri sterki . En umfram annað lagði hann stund á skáklistina , sem fylgdi honum alla tíð síðan . Skömmu eftir að hann lauk embættisprófi , þegar hann var við störf á Vífilsstaðaspítala , veiktist hann skyndilega . Var í byrjun álitið að berklar væru í miðtaugakerfi , en Snorri Páll kvað sjálfur upp úr um það af rökvísi sinni , að þetta hlyti að vera mænusótt og var farið eftir því við meðhöndlunina . Sjúkdómurinn setti mark sitt á Snorra . Hann var með spelku á á öðrum fæti og stakk aðeins við , fór ekki hratt yfir . Hann var beinn í baki og bar sig með reisn . Eftir kandídatsárið var Snorri aðstoðarlæknir borgarlæknisins í Reykjavík í eitt ár og næstu þrjú árin starfaði hann á lyflækninga-deild Landspítalans . Árið 1954 hélt hann ásamt eiginkonu sinni , Karólínu Kristínu Jónsdóttur , til Boston í framhaldsnám í hjartasjúkdómum á Massachusetts General Hospital . Þar komust þau í náin kynni við Paul Dudley White ( 1886 - 1973 ) , sem varð upphafsmaður forvarna í hjartasjúkdómum . Þegar Paul Dudley lagðist sjálfur inn á spítalann , sem hann var enn tengdur , vildi hann engan láta hjúkra sér nema Karólínu Kristínu og mun hann í því skyni hafa útvegað henni hið bráðasta „ græna kortið “ , sem fól í sér starfsleyfi henni til handa . Eftir ársdvöl í Boston komu þau hjónin heim og Snorri Páll hvarf aftur á lyfjadeild Landspítalans , sem varð vinnustaður hans upp frá því , deildarlæknir frá 1959 og yfirlæknir frá 1970 . Hann var kennari í lyflækningum og lyfjafræði í Hjúkrunarskóla Íslands 1950 - 60 og síðar við námsbrautir HÍ í hjúkrun og í sjúkraþjálfun , lektor við læknadeild HÍ frá 1959 , dósent frá 1966 , settur prófessor 1975 - 76 og skipaður prófessor 1983 - 89 . Snorri Páll var afbragðsfræðari , en umfram allt annað var hann fyrirmynd í rökvísri sjúkdómsgreiningu og meðferð og hann minnti okkur nemendur sína á að hafa jafnan mið af siðrænum horfum í læknisstarfinu . Hann var skipaður árið 1976 í nefnd til þess að endurskoða siðareglur Læknafélags Íslands . Snorri Páll var snemma valinn til forystu í ýmsum félagasamtökum , svo sem í Styrktarfélagi lamaðra við stofnun 1952 , Hjartavernd frá stofnun 1964 til 1998 , Læknafélaginu Eir 1959 - 60 , Bandalagi háskólamanna 1967 - 71 og er þá fátt eitt talið . Hann var í Manneldisráði 1974 - 77 og formaður ráðsins 1978 - 80 . Snorri Páll var ritari stjórnar Læknafélags Reykjavíkur 1958 - 64 og formaður Læknafélags Íslands 1971 - 74 . Hann var sæmdur riddarakrossi Hinnar íslenzku fálkaorðu árið 1980 og sex árum síðar var hann kjörinn heiðursfélagi Læknafélags Reykjavíkur . Kynni okkar Snorra Páls hófust fyrir hálfri öld , þegar ég var að ljúka fyrsta hluta prófi í læknisfræði . Þá bjuggum við í sama húsinu í Hvassaleitinu , þar sem þau Karólína og Snorri bjuggu kjörbörnum sínum , Snorra Páli og Kristínu , heimili . Um þetta leyti voru læknar að reyna að koma á endurbótum á skipun læknisþjónustu í borginni . Sú kvöð var á mörgum sérfræðingum , að þeir urðu samkvæmt samningum , að sinna heimilislækningum hjá ákveðnum fjölda fólks á vegum Sjúkrasamlags Reykjavíkur . Laun þeirra sem unnu á sjúkrahúsunum voru skorin við nögl , enda til þess ætlast að menn færu upp úr hádeginu út í bæ til þess að vinna fyrir sér . Læknafélag Reykjavíkur hóf þá undirbúning að því að ná fram betri kjörum , svo sem að greitt yrði fyrir vaktir á spítölunum . Að sjálfsögðu náðist ekkert samkomulag og þetta leiddi til hópuppsagna lækna og málinu var síðan vísað til Kjaradóms ( Læknablaðið 1986 ; 72 : 120 - 1 ) . Þegar úrskurður dómsins lá fyrir á miðju ári 1963 , kom í ljós , að kröfur lækna höfðu ekki verið ástæðulausar , því mér er minnisstætt að laun okkar unglæknanna fimm - og sexfölduðust . Ég veit að á engan er hallað , þegar ég fullyrði að Snorri Páll var öðrum fremur hugmyndafræðing-ur þeirrar kjarabaráttu , sem þarna fór fram . Þegar Snorri Páll var kjörinn formaður Lækna-félags Íslands árið 1971 , var í vinnslu frumvarp til laga um heilbrigðisþjónustu . Læknar völdu Snorra Pál Snorrason til forystu , vegna þess að þeir treystu honum manna bezt til þess að marka rétta stefnu og ná samkomulagi við ráðherra og alþingi . Þetta tókst Snorra Páli og kom það mjög vel fram í ágætu viðtali við hann fyrir ári síðan ( í Læknablaðinu 2008 ; 94 : 616 - 7 ) . Læknar heiðra þá félaga , sem fremstir eru meðal jafningja , hver á sínu sviði . Mér er ljúft að rækja þessa skyldu og jafnframt vil ég þakka Snorra Páli Snorrasyni leiðsögnina í fræðunum . Hávar Sigurjónsson tók myndina af Snorra Páli á öldrunarheimilinu Droplaugarstöðum við Snorrabraut vorið 2008 . Myndin var birt með viðtali Hávars við hann í tilefni 90 ára afmælis Læknafélags Íslands ( Læknir í 60 ár . Læknablaðið 2008 ; 94 : 616 - 7 ) .